
1. [bookmark: _Hlk535445569]CILJEVI JAVNOG POZIVA I PRIORITETI ZA DODJELU SREDSTAVA
Javnim pozivom pružat će se potpora u razvoju i provedbi pilot projekata na lokalnoj i područnoj razini koji
su identificirani kao dodatna mogućnost u ostvarenju jednog od osnovnih ciljeva u Programu javnih potreba u sportu Grada Zagreba za 2026. godinu (u daljnjem tekstu: Program). 
Pilot projekti moraju razvijati nove sportske sadržaje čiji troškovi nisu pokriveni putem Programa. 
Na javni poziv mogu se prijaviti sportski savezi kada su oni, u skladu s propisanim uvjetima javnog poziva
prihvatljivi prijavitelji. 
Ciljana skupina su učenici osnovnih i srednjih škola i učeničkih domova s područjaGrada Zagreba, a 
predloženi pilot projektimoraju biti u potpunosti besplatni za korisnike.
Program Javnih potreba u sportu Grada Zagreba za 2026. godinu dostupan je na internetskoj stranici Grada Zagreba   https://www1.zagreb.hr/sluzbeni-glasnik/#/app/akt?id=63acc0b6-18c1-4928-ae17-e0048f3c7d37

[bookmark: _Hlk535445670]2. VRSTA I VISINA FINANCIJSKE POTPORE
Provedba aktivnosti ugovorenih pilot projekata mora biti realizirana u školskoj 2026./2027. godini najduže do 1. srpnja 2027. godine. Ukupno planirana vrijednost Javnog poziva je 300.000,00 eura.  
Najmanji iznos financijskih sredstava koji se može prijaviti i ugovoriti po pojedinom pilot projektu je 3.000,00 eura, a najveći iznos koji se može prijaviti i ugovoriti po pojedinom pilot projektu je 30.000,00 eura. 

Napomena: Prijavitelji su dužni osigurati sufinanciranje pilot projekta u iznosu minimalno 15% ukupno prihvatljivih troškova iz vlastitih sredstava ili sredstava drugih izvora koji nisu javni. Prilikom sklapanja ugovora, nužno je priložiti detaljan troškovnik koji jasno prikazuje ukupne troškove projekta, uz precizno razgraničenje sredstava osiguranih putem poziva i sredstava iz vlastitih ili drugih neproračunskih izvora. Troškovnik mora sadržavati opravdanje cjelokupnog iznosa, uključujući specifikaciju svrhe i namjene svakog pojedinog troška po izvoru financiranja.

3. UVJETI KOJE MORAJU ISPUNJAVATI PODNOSITELJI PRIJAVA NA JAVNI POZIV
Na javni poziv se mogu prijaviti sportski savezi koji imaju registrirano sjedište u Gradu Zagrebu.
Podnositelji prijava na Javni poziv moraju zadovoljiti sljedeće uvjete:
1. da je sportski savez upisan u Registar udruga Republike Hrvatske ili u drugi odgovarajući registar i da ima registrirano sjedište u Gradu Zagrebu;
2. da je sportski savez upisan u Registar neprofitnih organizacija;
3. da su osoba/e ovlaštene za zastupanje sportskog saveza u mandatu;
4. da sportski savez poštuje načelo transparentnosti u području financijskog izvještavanja na način da, sukladno propisima o financijskom poslovanju i računovodstvu neprofitnih organizacija, ima, preko Registra neprofitnih organizacija, javno objavljen polugodišnji ili godišnji financijski izvještaj ili drugi financijski dokument za godinu koja prethodi objavi Javnog poziva;
5. da sportski savez uredno ispunjava obveze iz svih prethodno sklopljenih ugovora i zaključaka o financiranju iz proračuna Grada Zagreba u godini koja prethodi raspisivanju Javnog poziva;
6. da sportski savez uredno plaća doprinose i poreze te druga davanja prema državnom proračunu i proračunu Grada Zagreba;
7. da se protiv odgovorne osobe sportskog saveza, provoditelja i stručnih osoba pilot projekta ne vodi kazneni postupak;
8. da za pilot projekt nisu u cijelosti već odobrena sredstva iz drugih izvora u tekućoj godini;
9. da se pilot projekt odvija u prostorima školskih ustanova i učeničkih domova koja imaju sjedište na području Grada Zagreba;
10. da su korisnici pilot projekta učenici osnovnih i srednjih škola i učeničkih domova sa područja Grada Zagreba i da je  sudjelovanje u pilot projektu besplatno za korisnike; 
11. da se pilot projektne aktivnosti provode u partnerstvu s minimalno tri škole (mogu biti osnovne i/ili srednje škole, uključujući i područne škole i učenički domovi);
12. provoditelji aktivnosti moraju biti stručno osposobljeni sukladno Zakonu o sportu, a stručne osobe koje pružaju podršku provoditelju za provođenje projekata usmjerenih na učenike s teškoćama u razvoju moraju imati stručnu osposobljenost za obavljanje projektne aktivnosti. Iznimke od ove obveze propisane su Odlukom o popisu sportova koji se izuzimaju od odredbi o stručnim kadrovima propisanih Zakonom o sportu; 
13. pojedini sportski savez može prijaviti najviše jedan pilot projekt;
14. da prijava na Javni poziv sadrži sve podatke, dokumentaciju i popunjene obrasce određene Javnim pozivom.

Dokaze o ispunjavanju uvjeta iz točaka 1. do 5. pribavlja gradsko upravno tijelo koje provodi Javni poziv iz elektroničkih baza podataka.

[bookmark: _Hlk30513697][bookmark: _Hlk118796355]Prije sklapanja ugovora o financiranju korisnik financiranja obvezan je dostaviti:

- za osobe koje će kroz provedbu projektnih aktivnosti biti u neposrednom kontaktu s djecom Uvjerenje da se protiv osobe ne vodi kazneni postupak (ne starije od 60 dana od dana dostavljanja) te ispunjeni i potpisani obrazac Izjave o suglasnosti za uvid u kaznenu evidenciju (Izjava se dostavlja u dva potpisana primjerka) ili posebno Uvjerenje o podacima iz kaznene evidencije (ne starije od 60 dana od dana dostavljanja);
- prilagođeni troškovnik koji jasno prikazuje ukupne troškove projekta, uz precizno razgraničenje sredstava osiguranih putem poziva i sredstava iz vlastitih ili drugih neproračunskih izvora;
- solemniziranu bjanko zadužnicu (u iznosu koji je jednak ili veći od ukupno odobrenog iznosa za provedbu pilot projekta).

Ukoliko se uvidom u kaznenu evidenciju utvrdi da se osoba koja će kroz provedbu projektnih aktivnosti biti u kontaktu s djecom, nalazi u kaznenoj evidenciji, ta činjenica je prepreka za sklapanje ugovora o financiranju odnosno razlog za raskid ugovora.

S obzirom da su korisnici pilot projekta djeca, ukoliko se tijekom provedbe pilot projekta, pojave dodatni voditelji i/ili provoditelji pilot projekta, korisnik financiranja s kojim je sklopljen ugovor o financiranju obvezan je dostaviti Gradu Zagrebu Uvjerenje da se protiv navedene osobe ne vodi kazneni postupak (ne starije od 60 dana od dana dostavljanja) te ispunjeni i potpisani obrazac Izjave o suglasnosti za uvid u kaznenu evidenciju za navedene osobe, kako bi se izvršile naknadne provjere ili posebno Uvjerenje o podacima iz kaznene evidencije za navedene osobe (ne starije od 60 dana od dana dostavljanja).

Ugovor o financiranju obvezno sadrži iznos odobrenih financijskih sredstava za pilot projekt, rokove isplate odobrenih sredstava te obveze davatelja i obveze korisnika financijskih sredstava. Korisnik financijskih sredstava je dužan odobrena sredstva koristiti namjenski i u skladu s ugovorom. Korisnik financijskih sredstava dužan je Gradskom uredu dostaviti Izvješće.

[bookmark: _Hlk535446080]4. PARTNERSTVA I SURADNJA NA PROVEDBI PILOT PROJEKTA
Pilot projekti se moraju provoditi u partnerstvu s najmanje tri partnera. Prihvatljivi partneri su osnovne i/ili srednje škole i/ili učenički domovi na području Grada Zagreba. 
Partnerstvo u pilot projektu se dokazuje izjavom o partnerstvu, potpisanom i ovjerenom od strane nositelja pilot projekta te partnera na pilot projektu. 
Podnositelj prijave dužan je dostaviti Izjavu o partnerstvu za svakog partnera potpisanu od strane svake partnerske škole/učeničkog doma. 
Partneri svoj doprinos provedbi pilot projekta mogu dati kroz suradnju u provedbi aktivnosti i/ili u provedbi aktivnosti korištenjem drugih resursa (osiguravanje prostora, oprema, podmirivanje materijalnih troškova prostora, troškova potrošnog materijala za aktivnosti i sl.) 
Za provedbu, izvještavanje i rezultate pilot projekta u cijelosti je odgovoran podnositelj prijave.


[bookmark: _Hlk535446180]5. PRIHVATLJIVI TROŠKOVI KOJI ĆE SE FINANCIRATI PUTEM JAVNOG POZIVA
Sredstvima ovog Javnog poziva mogu se financirati samo stvarni i prihvatljivi troškovi nastali provedbom pilot projekta u ugovorenom razdoblju. Pri ocjeni kvalitete/vrijednosti pilot projekta ocjenjivat će se potreba naznačenih troškova u odnosu na predviđene aktivnosti te opravdanost troškova u odnosu na očekivane rezultate. 
Prihvatljivi troškovi su troškovi koje je imao korisnik financiranja, a koji ispunjavaju sve sljedeće kriterije:
· nastali su za vrijeme razdoblja provedbe pilot projekta u skladu s ugovorom, a ugovori ne mogu biti sklopljeni prije prvog dana razdoblja provedbe projekta;
· moraju biti navedeni u ukupnom predviđenom troškovniku pilot projekta;
· nužni su za provođenje pilot projekta koji je predmetom dodjele financijskih sredstava;
· mogu biti identificirani i provjereni i koji su računovodstveno evidentirani kod korisnika financiranja prema važećim propisima o računovodstvu neprofitnih organizacija;
· trebaju biti umjereni, opravdani i usuglašeni sa zahtjevima racionalnog financijskog upravljanja, osobito u odnosu na štedljivost i učinkovitost;
· moraju glasiti na prijavitelja pilot projekta, iznimno na partnera ukoliko je tako navedeno u prijavi.

Prihvatljivim izravnim troškovima smatraju se troškovi koji su neposredno vezani uz provedbu pojedinih aktivnosti predloženog pilot projekta kao što su: 
· Naknade za neposredan rad provoditelja u okviru aktivnosti pilot projekta (osim plaća i drugih naknada za zaposlenike škola/učeničkih domova). U slučajevima kada je program namijenjen isključivo učenicima s intelektualnim teškoćama, prihvatljive su naknade za rad dvije osobe: provoditelja aktivnosti i stručne osobe. Najviša dopuštena bruto satnica iznosi 30 eura;
· Troškovi nabave opreme (sprava, rekvizita i pomagala) isključivo namijenjene za provedbu pilot projekta;
· Troškovi za nabavku sportske opreme (tenisice i trenirke) stručnih suradnika koji provode aktivnost;
· Troškovi za promotivne materijale za sudionike (npr. medalje, diplome i slično namijenjene sudionicima projekta);
· Troškovi solemnizacije bjanko zadužnice povezani s provedbom pilot projekta.

Prijavitelj je obvezan, nakon završetka provedbe pilot projekta, školama/učeničkim domovima uključenima u projekt trajno ustupiti minimalno 50% ukupno kupljene opreme nabavljene u sklopu projekta. Ova obveza bit će definirana i regulirana sporazumom o partnerstvu između prijavitelja i uključenih škola/učeničkih domova i troškovnikom te mora biti vidljiva prije sklapanja ugovora. Kao dokaz potrebno je sastaviti zapisnik o primopredaji opreme. Trošak najma opreme te carinski troškovi nabavke opreme nisu prihvatljivi troškovi u okviru Javnog poziva.
Kontrola realizacije aktivnosti vršit će se putem potpisne liste koju ovjeravaju škola/učenički dom i sportski savez, kao dokaz o sudjelovanju i provedbi aktivnosti. 
Naknade za neposredan rad provoditelja i stručnih osoba isplaćuju se temeljem ugovora o djelu ili putem obrta registriranog za obavljanje sportske djelatnosti u vlasništvu provoditelja aktivnosti.
Solemnizirana bjanko zadužnica dostavlja se isključivo prije potpisivanja Ugovora o financiranju i nije ju potrebno dostaviti prilikom prijave.
Samo se prihvatljivi troškovi uzimaju u obzir za dodjelu bespovratnih sredstava. Prihvatljivi troškovi moraju se temeljiti na stvarnim troškovima, te moraju biti potkrijepljeni odgovarajućom popratnom dokumentacijom (ugovori, računi, potpisne liste, JOPPD obrasci, bankovni izvodi i sl.). Obveza je i neposredan interes podnositelja  prijave pružiti realističan i ekonomičan troškovnik projekta.
Odobrene financijske potpore korisnik je dužan utrošiti isključivo za realizaciju aktivnosti projekta utvrđenih troškovnikom i ugovorom. 
Svako odstupanje od troškovnika bez odobrenja nadležnog gradskog upravnog tijela smatrat će se nenamjenskim trošenjem sredstava.
[bookmark: _Hlk535446295]
6. SADRŽAJ PRIJAVE I DOKUMENTACIJA KOJU PODNOSITELJ PRIJAVE MORA  PRILOŽITI UZ PRIJAVU, NAČIN PODNOŠENJA PRIJAVE, ROK ZA PODNOŠENJE PRIJAVE, PRIJAVE KOJE ĆE SE RAZMATRATI I OCJENJIVATI
U ovom dijelu uputa nalaze se informacije o  sadržaju prijave, obveznoj  dokumentaciji, načinu podnošenja prijave kao i informacije o rokovima  za prijavu te koja će se prijava pilot projekata razmatrati i ocjenjivati.

Sadržaj prijave i dokumentacija koju podnositelj prijave mora priložiti uz prijavu:
Podnositelji prijave svoj pilot projekt moraju prijaviti na propisanim obrascima, prema na njima istaknutim uputama i sukladno ovim Uputama za podnositelje prijave na Javni poziv koje su sastavni dio natječajne dokumentacije. 
Obavezni sadržaj prijave na Javni poziv je sljedeća dokumentacija:
1. Obrazac prijave na Javni poziv, popunjen i potpisan;
2. Obrazac troškovnika, popunjen i potpisan od strane prijavitelja i škola/učeničkih domova uključenih u provedbu projekta
3. Izjave o partnerstvu, popunjene i potpisane;
4. Izjava o nepostojanju dvostrukog financiranja, popunjena i potpisana;
5. [bookmark: _Hlk165977230]Potvrda nadležne porezne uprave o nepostojanju duga prema državnom proračunu, ne  starija od 60 dana od dana objave poziva; 
6. Potvrda trgovačkog društva Gradsko stambeno - komunalno gospodarstvo d.o.o. o nepostojanju duga s osnove komunalne naknade, zakupa i najma, ne starija od 60 dana od dana objave poziva;
7. Uvjerenje da se protiv osobe ovlaštene za zastupanje sportskog saveza (koja je potpisala obrasce za prijavu projekta i koja je ovlaštena potpisati ugovor o financiranju) ne vodi kazneni postupak, ne starije od 60 dana od dana objave poziva;
8. Dokaz o stručnoj/obrazovnoj kvalifikaciji provoditelja aktivnosti te stručnih osoba koje pružaju podršku provoditelju za provođenje projekata usmjerenoj na korisnike s teškoćama u razvoju.

Partnerstvo u pilot projektu se dokazuje Izjavom o partnerstvu, potpisanom i ovjerenom od strane nositelja projekta te svakog pojedinog partnera na pilot projektu. 
Obrazac prijave, obrazac troškovnika te obrasci izjava mogu se preuzeti na web stranici grada Zagreb www.zagreb.hr.
Prijava se smatra potpunom ako sadrži sve propisane obrasce i dokumentaciju kako je predviđeno u tekstu Javnog poziva za financiranje pilot projekata. Podnositelj prijave mora u obrascima odgovoriti na sva pitanja i upisati sve tražene podatke. 
[bookmark: _Hlk121480374]Ukoliko prijava ima manje nedostatke koji ne utječu na sadržaj bitan za ocjenjivanje prijave od prijavitelja će se zatražiti naknadno dopunjavanje odnosno ispravljanje prijave potrebnim podacima ili prilozima u roku od 5 radnih dana od dana dostavljanja obavijesti o potrebnoj dopuni ili ispravku prijave. Prijavitelji koji u navedenom roku i na propisani način dostave tražene podatke ili priloge smatrat će se da su podnijeli potpunu prijavu.
Prijave koje sadrže podnošenje zahtjeva za iznos financijskih sredstava koji premašuje maksimalni iznos definiran Javnim pozivom smatrat će se nevaljanima i bit će odbijene. 
Način podnošenja prijave:
[bookmark: _GoBack]Način podnošenja prijave: Prijave se podnose na propisanim obrascima prema na njima istaknutim uputama. Prijave se dostavljaju elektronski na stranici https://zagreb.hr/natjecaji/860?godina=aktualno pod nazivom Javni poziv za financiranje pilot projekata u području sporta. Javni poziv otvoren je danom objave na internetskoj stranici Grada Zagreba, a prijave se podnose zaključno s 11.10.2026. Prijavne obrasce mora potpisati osoba ovlaštena za zastupanje podnositelja prijave. Podnositelj prijave može prijaviti najviše jedan projekt na raspisani Javni poziv. Natječajna dokumentacija s Uputom za podnositelje prijava dostupna je na internetskoj stranici Grada Zagreba www.zagreb.hr, uz objavljeni Javni poziv.
Koje se prijave neće razmatrati i ocjenjivati
Neće se razmatrati prijave koje:
· nisu podnesene u propisanom roku za podnošenje prijava;
· su nepotpune odnosno ne sadrže sve podatke, dokumentaciju i popunjene obrasce iz točke IV. Javnog poziva, dostavljeni dokazi, dokumentacija i obrasci nisu čitljivi, odnosno prijava u dodatnom roku i na predviđeni način nije dopunjena ili ispravljena traženim podacima ili prilozima;
· [bookmark: _Hlk165970282]ne zadovoljava uvjete propisane točkom III. Javnog poziva;
· nisu podnesene na način propisan točkom VII. Javnog poziva;
· ako je prijavitelj predao više od jedne prijave ili prijavu za više od jednog pilot projekta;
· u prijavi traženi iznos premašuje maksimalni iznos definiran Javnim pozivom.


7. KOME SE I U KOJEM ROKU OBRATITI ZA DODATNA POJAŠNJENJA
Sva pitanja u vezi s Javnim pozivom mogu se tijekom trajanja Javnog poziva poslati na e-mail: gu-osm@zagreb.hr najkasnije 5 dana prije isteka roka za predaju prijava na Javni poziv. 
Odgovori na pojedine upite u najkraćem mogućem roku poslat će se izravno na adrese s kojih su poslani.
U svrhu osiguranja ravnopravnosti svih potencijalnih podnositelja prijava, davatelj sredstava ne može davati prethodna mišljenja o prihvatljivosti podnositelja prijave, partnera, aktivnosti ili troškova navedenih u prijavi.



[bookmark: _Toc486424344][bookmark: _Hlk123307341]8. PROVJERA I PROCJENA PRIJAVA I DONOŠENJE ODLUKE O DODJELI SREDSTAVA
Sve zaprimljene prijave proći će sljedeću proceduru:
Provjera prijava s obzirom na propisane uvjete javnog poziva
[bookmark: _Hlk124623716]Gradonačelnik Grada Zagreba imenuje Povjerenstvo za provjeru ispunjavanja propisanih uvjeta Javnog poziva. Povjerenstvo čine zaposlenici/e koji su predstavnici/e gradskog upravnog tijela nadležnog za područje financiranja. Povjerenstvo za provjeru ispunjavanja propisanih uvjeta Javnog poziva pregledava i utvrđuje sadrži li prijava sve podatke, dokumentaciju i popunjene obrasce određene Javnim pozivom i jesu li svi dokazi, dokumentacija i obrasci čitljivi; je li zatraženi iznos sredstava unutar financijskih pragova postavljenih u Javnom pozivom; jesu li podnositelji prijave prihvatljivi te provjerava ispunjavanje drugih propisanih uvjeta Javnog poziva.
Ukoliko prijava ima manje nedostatke koji ne utječu na sadržaj bitan za ocjenjivanje pilot projekta od prijavitelja će se zatražiti dopunjavanje odnosno ispravljanje prijave potrebnim podacima ili prilozima u roku od 5 radnih dana od dana dostavljanja obavijesti. U obavijesti se prijavitelje mora obavijestiti o konkretnim nedostacima prijave te o načinu ispravljanja odnosno dopune prijave. Prijavitelji koji u navedenom roku i na traženi način isprave ili dopune svoju prijavu smatrat će se da su podnijeli potpunu prijavu.

Procjena pilot projekata koji su zadovoljili propisane uvjete javnog poziva:
Gradski ured dostavlja Povjerenstvu za ocjenjivanje prijavljenih pilot projekata u području sporta (u nastavku: Povjerenstvo) popis prijava koje zadovoljavaju uvjete Javnog poziva na stručno vrednovanje i ocjenu pilot projekata.
Gradonačelnik Grada Zagreba imenuje Povjerenstvo za ocjenjivanje prijava na Javni poziv koje će procjenjivati i bodovati pilot projekte. Članovi/ce Povjerenstva za ocjenjivanje prijava na Javni poziv ne smiju biti u sukobu interesa o čemu moraju potpisati posebnu izjavu.
Povjerenstvo ima predsjednika i četiri člana koji su predstavnici/e Grada Zagreba. 
[bookmark: _Hlk26186670]Pilot projekte koji su zadovoljili propisane uvjete ovog Javnog poziva Povjerenstvo procjenjuje i boduje prema sljedećim kriterijima:
· usklađenost ciljeva, svrhe i područja djelovanja podnositelja prijave s ciljevima i prioritetima utvrđenim u godišnjim programima financiranja i programima javnih potreba  (0-5);
· prethodno iskustvo podnositelja prijave u provedbi projekata (0-10);
· broj korisnika obuhvaćenih pilot projektom (0-15);
· stručna kvaliteta predloženog pilot projekta  (0-25);
· pilot projekt obuhvaća djecu s teškoćama u razvoju (0-20);
· opravdanost i usklađenost troškova s opisanim potrebama za financijskom podrškom (0-25).

Procjena i bodovanje pilot projekta provodi se na način kako je prikazano u Obrascu za procjenu kvalitete koji je sastavni dio natječajne dokumentacije. Pilot projekti koji prilikom postupka procjenjivanja ne ostvare minimalno 35 bodova neće se financirati. Od projekata koji su ostvarili minimalan broj bodova formirat će se rang lista prema broju bodova, a financirat će se pilot projekti do ukupno planirane vrijednosti Javnog poziva od 300.000,00 eura. 

[bookmark: _Hlk166580813]Povjerenstvo sastavlja Odluku o odobravanju i neodobravanju financiranja pilot projekta u području sporta u predloženom iznosu, a Odluku o odobravanju i neodobravanju financiranja donosi gradonačelnik.

[bookmark: _Hlk166580853]Podnositelji prijava kojima je odobreno ili nije odobreno financiranje mogu, u roku osam dana od dana objavljivanja Odluke o odobravanju i neodobravanju financiranja pilot projekta u području sporta, podnijeti prigovor gradonačelniku. Prigovor se može podnijeti samo zbog povrede postupka odobravanja. Prigovor ne odgađa daljnju provedbu natječajnog postupka.
Prijave se ocjenjuju temeljem Obrasca za ocjenu kvalitete/vrijednosti pilot projekta koji je sastavni dio dokumentacije objavljene uz Javni poziv. 
[bookmark: _Toc486424347]
9. NAČIN OBJAVE REZULTATA I PRAVO PRIGOVORA

Odluku  o odobravanju i neodobravanju financijskih sredstava objavljuje gradsko upravno tijelo nadležno za sport, u roku od osam dana od dana donošenja, na internetskoj stranici Grada Zagreba. 
Odluka o odobravanju i neodobravanju financijskih sredstava sadrži: popis podnositelja prijava kojima su odobrena financijska sredstva, popis podnositelja prijava kojima nisu odobrena financijska sredstva, naziv pilot projekta, razloge neodobravanja financijskih sredstava, ukupno ostvaren broj bodova, obrazloženje ocjene pilot projekta te iznos i način plaćanja.
Podnositeljima prijave kojima nisu odobrena financijska sredstva se može na njihov zahtjev u roku od 8 dana od dana objave Odluke o odobravanju i neodobravanju financijskih sredstava omogućiti uvid u zbirnu ocjenu njihova pilot projekta uz pravo Grada Zagreba da zaštiti tajnost podataka o osobama koje su ocjenjivale pilot projekt. 
[bookmark: _Hlk536196328]Podnositelji prijava kojima je odobreno ili nije odobreno financiranje mogu, u roku osam dana od dana objavljivanja Popisa pilot projekata kojima se odobrava i neodobrava financiranje pilot projekta u području sporta, podnijeti prigovor gradonačelniku. Prigovor se može podnijeti samo zbog povrede postupka odobravanja, ali ne i zbog visine iznosa odobrenih sredstava.
Prigovor se podnosi u pisanom obliku putem Gradskog ureda, za obrazovanje, sport i mlade, Trg Marka Marulića 18, 10 000 Zagreb u roku od 8 dana od dana objave popisa, odnosno od dana objave odluke o odobravanju i neodobravanju financijskih sredstava. Odluku  o prigovoru donosi gradonačelnik.
Prigovor ne odgađa daljnju provedbu natječajnog postupka.

[bookmark: _Toc486424349]10. UGOVARANJE SREDSTAVA

[bookmark: _Hlk118462621][bookmark: _Toc40507654]S obzirom da su korisnici pilot projekta djeca, za svaku osobu koja će kroz provedbu projektnih aktivnosti biti u kontaktu s djecom, korisnik financiranja će prilikom sklapanja ugovora o financiranju Gradu Zagrebu dostaviti dokumentaciju kojom će se moći utvrditi da:
- nisu pravomoćno osuđene za neko od kaznenih djela iz glave IX, X, XVI, XVII i XVIII Kaznenog zakona (NN, br. 125/11, 144/12, 56/15, 61/15, 101/17, 118/18, 126/19 i 84/21, 114/22, 114/23 i 36/24) odnosno odgovarajuća kaznena djela iz prethodno važećeg Kaznenog zakona (NN, br. 110/97, 27/98, 50/00, 129/00, 51/00, 111/03, 190/03, 105/04, 84/05, 71/06, 110/07, 152/08 i 57/11),
- da osobama ne traje sigurnosna mjera obveznog psihijatrijskog liječenja, obveznog liječenja od ovisnosti, obveznog psihosocijalnog tretmana, zabrane obavljanja određene dužnosti ili djelatnosti, zabrane približavanja, uznemiravanja i uhođenja, udaljenja iz zajedničkog kućanstva, zabrane pristupa internetu ili sigurnosna mjera zaštitnog nadzora po punom izvršenju kazne zatvora izrečena temeljem Kaznenog zakona (NN, br. 125/11, 144/12, 56/15, 61/15, 101/17, 118/18, 126/19, 84/21, 114/22, 114/23 i 36/24) odnosno temeljem prethodno važećeg Kaznenog zakona (NN, br. 110/97, 27/98, 50/00, 129/00, 51/00, 111/03, 190/03, 105/04, 84/05, 71/06, 110/07, 152/08 i 57/11),
- nemaju izrečenu prekršajno-pravnu sankciju i/ili da im ne traje zaštitna mjera propisana Zakonom o zaštiti od nasilja u obitelji (NN, br. 70/17, 126/19, 84/21, 114/22 i 36/24).

[bookmark: _Hlk93066975]Prije sklapanja ugovora potrebno je dostaviti i dokumentaciju za osobe koje će kroz provedbu projektnih aktivnosti biti u kontaktu s djecom, i to:

1. Uvjerenje da se ne vodi kazneni postupak, ne starije od 60 dana od dana dostavljanja;
1. [bookmark: _Hlk92891616]Izjavu o suglasnosti za uvid u kaznenu evidenciju za svaku osobu koja će kroz provedbu projektnih aktivnosti biti u kontaktu s djecom, koja sadrži sljedeće podatke: OIB, prezime; rođeno prezime; ime; spol; državljanstvo; ime i prezime oca; ime i prezime majke; dan, mjesec i godina rođenja; mjesto i država rođenja; zanimanje i zvanje; adresa prebivališta; adresa boravišta (Izjava se dostavlja u dva potpisana primjerka - u originalu) ili posebno Uvjerenje o podacima iz kaznene evidencije za navedene osobe (ne starije od 60 dana od dana dostavljanja izjave ili uvjerenja).

[bookmark: _Hlk124624327]Ukoliko se uvidom u kaznenu evidenciju utvrdi da se osoba koja će kroz provedbu projektnih aktivnosti biti u kontaktu s djecom, nalazi u kaznenoj evidenciji, ta činjenica je prepreka za sklapanje ugovora o financiranju odnosno razlog za raskid ugovora.
[bookmark: _Hlk124244186]Kada se tijekom provedbe projekta pojave dodatni provoditelji aktivnosti, korisnik financiranja s kojim je sklopljen ugovor o financiranju obvezan je dostaviti Gradu Zagrebu dodatnu dokumentaciju o osobama koje će kroz provedbu projektnih aktivnosti biti u kontaktu s djecom, kako bi se izvršile naknadne provjere. 
Napomena: 
1. korisnik financiranja i partneri kao provoditelji pilot projekta preuzimaju odgovornost za sigurnost djece koja su korisnici aktivnosti koje provode te je prilikom provedbe svake od projektnih aktivnosti koja uključuje djecu potrebno osigurati prisutnost provjerene osobe iz projektnog tima,
1. djecu se ne smije snimati ili fotografirati niti objavljivati njihove snimke ili fotografije bez prethodnog saznanja i privole roditelja ili skrbnika djeteta.

Od korisnika financiranja prilikom potpisivanja Ugovora o financiranju zatražit će se i solemnizirana bjanko zadužnica (u iznosu koji je jednak ili veći od ukupno odobrenog iznosa za provedbu, a trošak solemnizacije dio je prihvatljivih troškova pilot projekta) koja se nakon odobrenja konačnog izvještaja o provedbi pilot projekta vraća korisniku. 
S korisnikom financiranja kojem je odobrena financijska potpora Grad Zagreb će potpisati ugovor o financiranju pilot projekta najkasnije 30 dana od dana objave odluke o financiranju.
[bookmark: _Hlk30512080]Ako osoba ovlaštena za zastupanje korisnika financiranja ne pristupi potpisivanju ugovora o financiranju, odnosno svoj izostanak ne opravda u roku od osam dana od primanja poziva, smatrat će se da je korisnik financiranja odustao od financiranja.
U slučaju da je odobreno samo djelomično financiranje pilot projekta, nadležno gradsko upravno tijelo ima obvezu prethodno pregovarati o stavkama troškovnika i o aktivnostima u opisnom dijelu koje treba izmijeniti, i u tom slučaju rok za ugovaranje moguće je dodatno produljiti za najviše 30 dana.  Od korisnika financiranja će se tražiti  izrada izmijenjenog obrasca troškovnika, koji će biti sastavni dio ugovora o financiranju te će se zatražiti i izmjena opisnog dijela pilot projekta, s obzirom na smanjene stavke troškovnika. Također, potrebno je za svaku pojedinu aktivnost navesti indikatore kojima se mjerila uspješnost provedbe.
Korisnik financiranja je dužan specificirati troškove pilot projekta za koje se traži financiranje u obrascu troškovnika pilot projekta. Tako izmijenjeni obrazac troškovnika postaje sastavni dio ugovora.
Prilikom pregovaranja Grad Zagreb će prioritet financiranja staviti na aktivnosti kojima će se učinkovitije ostvariti ciljevi iz Programa javnih potreba u sportu Grada Zagreba za 2026. godinu. 
Ugovor o financiranju pilot projekta sastavni je dio natječajne dokumentacije i dostupan je na internetskoj stranici Grada Zagreba www.zagreb.hr, uz objavljeni Javni poziv.
Davatelj financijskih sredstava odnosno gradsko upravno tijelo nadležno za sport kontrolirat će namjensko trošenje odobrenih sredstava na temelju obveznog opisnog i financijskog izvješća kojeg je korisnik financiranja dužan dostaviti sukladno odredbama Ugovora o financiranju pilot projekta. 
U slučaju kada korisnik financiranja nenamjenski utroši odobrena financijska sredstva ili na drugi način krši obveze proizašle iz ugovora, daljnje financiranje će se obustaviti i zatražiti povrat uplaćenih sredstava. Ukoliko korisnik financiranja ne izvrši povrat sredstava davatelj financijskih sredstava će aktivirati solemniziranu bjanko zadužnicu.
U  provedbi je projektnih aktivnosti potrebno poduzeti sve  mjere kako bi se osiguralo promicanje jednakih mogućnosti  i  suzbijanje diskriminacije  na  osnovi  rase, boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovine, rođenja, naobrazbe, društvenog položaja ili drugih osobina te je potrebno uzeti u obzir  specifične potrebe različitih ciljanih skupina u riziku od diskriminacije, osobito zahtjeve s ciljem osiguranja pristupa osobama s invaliditetom. Prijavitelj mora voditi računa kako projekt neće nikome dati prednost, odnosno kako neće nikoga diskriminirati na temelju posebnih karakteristika i s njima povezanim socijalnim identitetima već će poduzeti sve ne diskriminatorne mjere kako bi se uvažile različite potrebe, status i mogućnosti potencijalnih sudionika/ca i time smanjile prepreke i ograničenja sudjelovanja. Poštivanje zakonskih odredbi je uvjet prihvatljivosti projekta, a dodanu mu vrijednost daje njegov doprinos promicanju jednakosti u različitosti. Stoga prijavitelji trebaju voditi brigu o skupinama u nepovoljnom društvenom položaju na način da prvo prouče lokalni kontekst i upoznaju se s rizicima od socijalne isključenosti koji mogu biti povezani  s rasom, bojom kože, spolom, jezikom, vjerom, političkim ili drugim uvjerenjem, nacionalnim ili socijalnim podrijetlom, imovinom, rođenjem, naobrazbom, društvenim položajem ili drugim osobinama te da smisle način na koji nikoga neće isključiti na temelju tih karakteristika.
[bookmark: _Toc486424350][bookmark: _Hlk535502323]
11. INFORMIRANJE I VIDLJIVOST
Korisnik financiranja mora osigurati vidljivost financiranja pilot projekta od strane Davatelja financijskih sredstava. Na svim materijalima vezanim za pilot projekt korisnik financiranja mora navesti da je pilot projekt financiran iz proračuna Grada Zagreba. Cilj informiranja i vidljivosti je podizanje svijesti javnosti, medija i dionika o ulozi tijela javne vlasti koja financiraju Javni pozivi te rezultatima i učincima financiranih pilot projekata. Škole/učenički domovi koji sudjeluju u provedbi pilot projekta obvezne su ovu informaciju objaviti na svojim mrežnim stranicama.
Sve publikacije korisnika financiranja, u bilo kojem obliku i preko bilo kojeg medija, uključujući internet moraju sadržavati sljedeću izjavu: „Ovaj je dokument izrađen uz financijsku podršku Grada Zagreba. Sadržaj ovoga dokumenta u isključivoj je odgovornosti (naziv korisnika financiranja) i ni pod kojim se uvjetima ne može smatrati kao odraz stajališta Grada Zagreba.“



	Odjel za poticanje razvoja obrta i poduzetništva i praćenje stanja u gospodarstvu

